გარეუბანი - ვიკიპედია

# გარეუბანი

### ვიკიპედიიდან

გარეუბანი, გარეთუბანი, ფეოდალური ხანის თბილისის უბანი მტკვრის მარჯვენა ნაპირზე, კალას ჩრდილოეთითა და დასავლეთით, მისი გალავნის გარეთ.

გარეუბნის უკიდურესი ზღვარი ჩრდილოეთით იყო ახლანდელი ვერის (ყოფ. კიროვის სახელობის) პარკის მიდამოები. XVI- XVII საუკუნეებში გარეუბნის ტერიტორია ქალაქის გალავნიდან ქაშუეთის ეკლესიამდე უკვე მჭიდროდ იყო დასახლებული. გარეუბანი იყოფოდა რამდენიმე მიკროუბნად:

- მუხრანბატონიანთ უბანი - ავანაანთხევის ორივე მხარეს, მტკვრის პირიდან ახლანდელი ჩახრუხაძისა და ბარათაშვილის ქეჩების კუთხემდე და ვანქის უბნამდე;
- ვანქის უბანი - ვანქის მონასტრის მიდამოები (ახლანდელი გიორგი ათონელის ქუჩა);
- ორბელიანთ უბანი - ვანქის უბნიდან "გარეთუბნის მეიდნამდე" ანუ ყაბახამდე (იხილეთ ასპარეზი) ჩრდილოეთით და მტკვრამდე აღმოსავლეთით;
- შუა კარის უბანი - "დიღმის გზისა" და "შუა კარის გზის" მიდამოები - ახლანდელი პუშკინისა და მუზეუმის ქუჩებს, რუსთაველის პროსპექტისა და თავისუფლების მოედანს შორის მოთავსებული ტერიტორია.

XVIII საუკუნის 20-იან წლებში ოსმალებმა გააპარტახეს გარეუბანი, აქაური მოსახლეობა კი ქალაქში გადასახლდა. იმავე საუკუნის 60-70-იან წლებში იწყება გარეუბნის ხელახალი დასახლება. ქართლ-კახეთის სამეფოს რუსეთთან შეერთების (1801) შემდეგ ქალაქის ტერიტორია სამ ნაწილად დაიყო, ერთი მათგანი იყო გარეუბანი; ამ დროიდან გარეუბანში აგებენ ევროპული ტიპის შენობებს. უბნის ცენტრი ქმნიდა მოედანს (ახლანდელი თავისუფლების მოედანი). 1859 წელს ადრინდელი ყაბახის ადგილას გაშენდა პარკი (ახლანდელი 9 აპრილის სახელობის პარკი; ყოფ. კომუნარების სახელობის პარკი). ამ დროისათვის გარეუბანი ახლანდელი კაკაბაძეების (ყოფ. გ. ლეონიძის) ქუჩამდე აღწევდა. XIX საუკუნის 60-იანი წლებიდან ქალაქის ოფიციალურ ტოპონიმიკაში გარეუბანი აღარ იხსენიება.

## [რედაქტირება] იხილეთ აგრეთვე

- თბილისი

სტატიაში გამოყენებულია ქართული საბჭოთა ენციკლოპედია.
Retrieved from "http://ka.wikipedia.org../../../%E1%83%92/%E1%83%90/%E1%83%A0/%E1%83%92%E1%83%90%E1%83%A0%E1%83%94%E1%83%A3%E1%83%91%E1%83%90%E1%83%9C%E1%83%98.html"

კატეგორიები: ქსე-ის მასალები | თბილისის უბნები | თბილისის ისტორია

##### Views

- სტატია
- განხილვა
- მიმდინარე შესწორება

##### ძიება